Džilf Kebiras

Džilf Kebiras (arab. الجلف الكبير = al-Ǧilfu l-kabīr) – plynaukštė Sacharoje (Libijos dykumoje), pietvakarių Egipte ir pietryčių Libijoje. Užima ~7770 km² plotą. Plynaukštė sudaryta iš smiltainio, iškyla virš dykumos ~300 m. Būdingas aukštis 700–1000 m, aukščiausia vieta iškyla į 1082 m aukštį. Masyvas tankiai išvagotas vadžių. Augalijos praktiškai nėra. Į vakarus nuo Džilf Kebiro yra neseniai aptiktas Kebiros krateris. Džil Kebiras buvo lankomas žmonių nuo akmens amžiaus. Rasta neolito laikotarpio uolų tapybos, vaizduojančios įvairius savanai būdingus gyvūnus, žmones, piktogramas. Pradėjus sausėti Sacharos klimatui, vietovė buvo apleista. Europos keliautojai ir mokslininkai Džilf Kebirą pradėjo tyrinėti tik nuo XX a. pr.